南方未臘梅花已開北土雖春未有秀者因懷昔時賞玩成憶梅詠
作者：宋祁
朝代：宋

paragraphs: 江南寒意薄，未臘見梅芳。
爲有輕盈態，都無淺俗香。
倚風斜夕臉，呵雪噤晨妝。
刀尺憑鮫杼，比鄰託粉牆。
高枝籠遠驛，側影照回塘。
曠望黄昏月，嫶妍半夜霜。
一身來上國，三載別炎方。
不見南枝早，方驚北道長。
當時猶引領，此際故回腸。
淚盡羌人笛，魂銷越使鄉。
危樓難極目，恨酒怯盈觴。
未到盧家第，終虛白玉堂。